
RAPORT 
asupra propunerii legislative pentru modificarea art.154. alin.(5) din Legea învăţământului nr.84/1995 republicată, 
cu modificările şi completările ulterioare 

(Plx. 880/2006)

1. În conformitate cu prevederile art. 95 din Regulamentul Camerei Deputaţilor, republicat, cu adresa nr.PL.x.880/             4 decembrie 2006, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea art.154. alin.(5) din Legea învăţământului nr.84/1995 republicată, cu modificările şi completările ulterioare (Plx. 880/2006).

În şedinţa Plenului Camerei Deputaţilor din ziua de marţi, 19 decembrie 2006, în temeiul art. 70  din Regulamentul Camerei Deputaţilor, republicat, s-a hotărât retrimiterea propunerii legislative pentru modificarea art.154. alin.(5) din Legea învăţământului nr.84/1995 republicată, cu modificările şi completările ulterioare (Plx. 880/2006), Comisiei sesizate în fond, în vederea reexaminării şi depunerii unui nou raport. 


La întocmirea raportului, Comisia a avut în vedere avizul primit de la Comisia juridică, de disciplină şi imunităţi,  avizul Consiliului Legislativ, precum şi Punctul de vedere al Guvernului.


Propunerea legislativă are ca obiect de reglementare completarea art. 154 alin. (5) din Legea învăţământului nr. 84/1995, republicată, cu modificările şi completările ulterioare, în sensul introducerii unei noi dispoziţii privind exceptarea personalului didactic de la obligaţia de a susţine testul de cunoaştere a limbii în care urmează să predea, cu ocazia concursului pentru ocuparea unui post didactic. 

2. În raport de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 17 deputaţi, din totalul de 27 membri ai Comisiei. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: domnul Dumitru Matei - secretar de stat, Ministerul Educaţiei şi Cercetării; domnul deputat Andrei Gheorghe Kiraly – iniţiator.

4.  Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, Camera Deputaţilor este prima Cameră sesizată.

5. În urma dezbaterii, în şedinţa din 7 februarie 2007, Comisia, cu 9 voturi pentru respingere, 5 voturi împotriva respingerii şi o abţinere, propune Plenului  respingerea propunerii legislative, deoarece terminologia de specialitate se asimilează în facultate, mai puţin în liceu, deci examenul de bacalaureat în limba străină la nivel de cunoştinţe de liceu nu este relevant.

